b'\n_START_ARTICLE_\nVallen kalliopiirrokset\n_START_SECTION_\nAjoitus\n_START_PARAGRAPH_\nNorjassa vallitsee yleinen yksimielisyys siihen, ett\xc3\xa4 useimmat kalliopiirrokset on piirretty aikoinaan veden \xc3\xa4\xc3\xa4relle. Koska j\xc3\xa4\xc3\xa4kauden j\xc3\xa4lkeinen maankohoaminen on nostanut piirroskent\xc3\xa4t korkealle merenpinnan yl\xc3\xa4puolelle, voidaan t\xc3\xa4llaiset piirrokset ajoittaa maankohoamisen avulla. Vallen molemmat kuvakent\xc3\xa4t sijaitsevat 73 metri\xc3\xa4 merenpinnan yl\xc3\xa4puolella (mpy), ja se vastaa ajoituksena 9600 BP eli 9150\xe2\x88\x928840 eaa.. Piirrokset ovat ajoituksen mukaan Norjan vanhimpia kalliopiirroksia, ja niiden piirt\xc3\xa4misen aikoina elettiin mesoliittista kivikautta.\n_START_SECTION_\nKalliopiirrokset\n_START_PARAGRAPH_\nVallen piirroskent\xc3\xa4t rekister\xc3\xb6itiin vasta vuonna 1931, ja ne tunnetaan vanhemmassa kirjallisuudessa Finnh\xc3\xa5genin nimell\xc3\xa4 l\xc3\xa4heisen vuoren huipun mukaan. Ne sijaitsevat Efjordenin vuonon l\xc3\xa4nsipuolella Vallen maatilan mailla mets\xc3\xa4rajan yl\xc3\xa4puolella 150 metrin et\xc3\xa4isyydell\xc3\xa4 toisistaan, ja niiden l\xc3\xa4helle p\xc3\xa4\xc3\xa4see k\xc3\xa4tevimmin veneell\xc3\xa4._NEWLINE_Mik\xc3\xa4li piirroksien ajoitus on oikea, oli merenpinta piirt\xc3\xa4misen aikoihin yli 70 metri\xc3\xa4 nykyisen merenpinnan yl\xc3\xa4puolella. Silloin Vallebuktanin lahti oli merenpohjaa ja Moldforvikanpuron laakso sijaitsi veden alla. Mainittu puro laski mereen aivan kalliopiirrosten Valle 1 kohdalla. Piirrokset sijaitsivat saaren ainoan tasaisen alueen rannassa.\n_START_SECTION_\nValle 1\n_START_PARAGRAPH_\nKohde Valle 1 sijaitsee silokallion etel\xc3\xa4puolella, ja se viett\xc3\xa4\xc3\xa4 40 asteen jyrkkyydell\xc3\xa4 kohti ohi virtaavaa Moldforvikan puroa, joka virtaa aivan kuvien alapuolella. Piirroskent\xc3\xa4ss\xc3\xa4, jonka koko on 10,5 \xc3\x97 1,6 metri\xc3\xa4, n\xc3\xa4kyy viisi kuviota tai niiden katkelmaa. Selvimmin erottuvat kuviot ovat hylje (1,47 metri\xc3\xa4 pitk\xc3\xa4) ja py\xc3\xb6ri\xc3\xa4inen (1,48 m), jotka sijaitsevat l\xc3\xa4nness\xc3\xa4. N\xc3\xa4iden l\xc3\xa4hell\xc3\xa4 sijaitsee osittain piirretyt peura (1,66 m) ja hylje (2,29 m). It\xc3\xa4isin kuvio on niin huonosti s\xc3\xa4ilynyt, ettei siit\xc3\xa4 voi p\xc3\xa4\xc3\xa4tell\xc3\xa4, esitt\xc3\xa4\xc3\xa4k\xc3\xb6 se hyljett\xc3\xa4 vai peuraa (1,24 m).\n_START_SECTION_\nValle 2\n_START_PARAGRAPH_\nKohde Valle 2 sijaitsee noin 60 metri\xc3\xa4 leve\xc3\xa4ll\xc3\xa4 ja 2 metri\xc3\xa4 korkealla silokalliolla, joka viett\xc3\xa4\xc3\xa4 alas etel\xc3\xa4\xc3\xa4n 60 asteen kulmassa. Kuvakent\xc3\xa4st\xc3\xa4 erottuu vain kaksi kuviota, jotka esitt\xc3\xa4v\xc3\xa4t karhua (2,26 \xc3\x97 1,26 metri\xc3\xa4) ja sen it\xc3\xa4puolella olevaa peuraa (2,0\xe2\x88\x922,5 m leve\xc3\xa4). Peura erottuu nyky\xc3\xa4\xc3\xa4n niin heikosti, ett\xc3\xa4 se luokitellaan tunnistamattomaksi maael\xc3\xa4imeksi. Kuviot on piirretty kallioon hiomalla sen pinta sile\xc3\xa4ksi ja vaaleaksi 2\xe2\x88\x922,5 cm leveill\xc3\xa4 viivoilla. Sek\xc3\xa4 Helge Gjessing ett\xc3\xa4 Hesjedal ovat sit\xc3\xa4 mielt\xc3\xa4, ett\xc3\xa4 karhu on nimenomaan j\xc3\xa4\xc3\xa4karhu._NEWLINE_Kuvioiden v\xc3\xa4linen et\xc3\xa4isyys on 29 metri\xc3\xa4, ja esimerkiksi Anders Hesjedal on tulkinnut karhun ja peuran asettamisen et\xc3\xa4\xc3\xa4lle toisistaan pedon ja saaliin vastakkaisasetteluna.'